《雁足镫》
清代·马履泰

野烟漠漠耘夫耘，老绿已活将骞云。和土捉视爪趾分，一行虫齧搜遗文。

建昭始造膏衔芬，阳朔三年赐将军。蹼下字更眇秋蚊，实内大厨迩膻荤。

高尺有二重一斤，叹息制度精轶群。工今不艺嬉朝曛，何事不异古所云。

然勤小物大放纷，吾将西征吊苍雯。孝武赤雁歌纷纭，孝宣神爵以瑞闻。

是时火德方烟煴，王霸杂用钟间鼓。元帝儒缓家法棼，灭火非燕乃政君。

十侯并封兆黄雰，一镫虽细割炎炘。宫中老妇昧巢焚，直至偪玺惨不欣。

怒掷阶下恨嚼龂，坐见威斗延灵氛。园寝废坏现夔羵，穗帷玉座缘菭纹。

安得麻烛照秋蕡，哀鸿夜叫霜无垠。

作者简介：（1746—1829）浙江仁和人，字叔安，一字定民，号菽庵，又号秋药。乾隆五十二年进士，官太常寺卿。以文章气节重于时，书法古健，亦工诗画。有《秋药庵集》。